Formaður Lögmannafélags Íslands segir það fela í sér gríðarlega frelsissviptingu að skikka fólk í farsóttarhús við komuna til landsins. Hún býst við að látið verði reyna á úrræðið fyrir dómstólum mjög fljótlega.
Með breytingum sem voru gerðar á sóttvarnalögum í febrúar fengu stjórnvöld heimild til að koma á fót farsóttarhúsum. Frá og með deginum í dag þurfa allir ferðamenn, óháð þjóðerni, sem að koma frá áhættusvæðum, eða rauðum ríkjum, að dvelja fimm daga í húsinu og hafa þeir ekkert val þar um. Hægt er að veita undanþágur en til þess þurfa að vera mjög sérstakar ástæður. Óheimilt er að fara út af sóttvarnahúsinu á meðan dvöl stendur en heimilt er að koma smámunum, svo sem tölvum og afþreyingarefni, til íbúa með milligöngu starfsfólks.
Efasemdir hafa komið upp um lögmæti þess að skikka ferðamenn í farsóttarhús, sér í lagi íslenska ríkisborgara sem eiga heimili á Íslandi. Berglind Svavarsdóttir, formaður Lögmannafélags Íslands, segir þetta mikla skerðingu á frelsi fólks.
Berglind bendir á að hægt er að láta reyna á þetta úrræði fyrir dómstólum, rétt eins og í málum er varða gæsluvarðhald og lögræðissviptingar. Úrskurður ætti þá að liggja fyrir fljótlega og kostnaður við málareksturinn falla á ríkissjóð.
Ég á fastlega von á því að það verði látið á þetta reyna bara fljótt og örugglega.
Það er heimild til að setja þessi farsóttarhús af stað, en ná þau til íslenskra ríkisborgara, ná þau til aðila sem hafa í önnur hús að vernda. Mig minnir að þetta hafi verið reynt í Noregi og þau þurftu að bakka með það.
Formaður Lögmannafélags Íslands býst við að fljótlega verði látið reyna á reglur um farsóttarhús fyrir dómstólum enda felist í þeim gríðarleg skerðing á frelsi fólks. 